**РЕЗУЛТАТИ КОНКУРСА ЗА ЕТИЧКО ИЗВЕШТАВАЊЕ МЕДИЈА О МЕНТАЛНОМ ЗДРАВЉУ**

Институт за јавно здравље Војводине и ОПЕНС организовали су конкурс за етичко извештавање медија о менталном здрављу у оквиру [10. Фестивала менталног здравља](https://izjzv.org.rs/app/FMZ/).

Награда за етичко извештавање о менталном здрављу има за циљ да промовише адекватно, несензационалистичко и етичко извештавање као и да подстакне унапређење медијског праћења тема важних за добробит и ментално здравље становништва.

**Церемонија доделе награда и разговор са награђеним ауторима** одржаће се у понедељак **13. октобра у 14 часова у Омладинском центру ОПЕНС** (Булевар деспота Стефана 5, Нови Сад).

Овогодишњи **стручни жири су** чинили**:**

* др Милица Лазић, психолошкиња, научна сарадница, Одсек за психологију Филозофског факултета Универзитета у Новом Саду;
* доц. др Стефан Јањић, новинар, Одсек за медијске студије на Филозофском факултету Универзитета у Новом Саду;
* др сци. мед. Светлана Квргић, лекар специјалиста социјалне медицине, Институт за јавно здравље Војводине.

Посебну награду за етичко извештавање медија о менталном здрављу младих је доделио **жири састављен од младих особа** који су у свом раду или животном искуству били усмерени ка заштити и промоцији менталног здравља: Бојана Милић, Ксенија Матејић и Немања Симић.

На конкурс је пристигло укупно 19 радова, док је организациони тим Института номиновао још 8 радова.

Састанак жирија одржан је 3. октобра 2025. године када су донете одлуке о награђеним радовима.

**Награђени новинарски извештаји**

Награде за етичко извештавање о менталном здрављу додељене су у 4 категорије.

**Писани садржаји (штампани медији, портали)**

Награду у категоријиписаног садржајадобила је **Александра Ничић**, за рад [„Вештачка интелигенција у служби менталног здравља особа са инвалидитетом“](https://www.danas.rs/vesti/drustvo/vestacka-inteligencija-u-sluzbi-mentalnog-zdravlja-osoba-sa-invaliditetom/) објављен у онлајн издању дневног листа Данас.

Образложење жирија: Свеобухватан текст у којем се на објективан начин анализира значај вештачке интелигенције у унапређењу менталног здравља особа са инвалидитетом, а истовремено ненаметљиво указује на проблеме са којима се ове особе суочавају. Сама тема је изузетно значајна с обзиром да су терапеутски четботови све чешће у употреби, а особама са инвалидитетом могу бити од велике користи и пружити им значајну анонимну подршку. У којој мери терапетски четботови могу да надоместе разговоре са психотерапеутом тешко је одговорити, али је Александра Ничић кроз разговоре са релевантним саговорницима, који су цитирани у тексту, успела да на непристрасан начин укаже на предности и мане терапеутских четботова, као и потенцијалне ризике пре свега са аспекта безбедности и заштите података о личности.

**Аудио-визуелни садржаји (телевизијске емисије)**

У оквиру категоријеаудио-визуелног садржаја награду је добио рад **Колектива МАНА** [„Да будеш то што јеси: јеси (али да нас свет због тога не замрзи)“](https://www.youtube.com/watch?v=CqDoFGf28I8) ауторки Милице Црквењаков, Дине Барјактаревић и Елеоноре Новак.

Образложење жирија: Документарни филм „Да будеш то што јеси (али да нас свет због тога не замрзи)“ представља сјајан пример професионалног, промишљеног и децентног приступа сложеним темама у домену менталног здравља и људских права. Филм колектива МАНА, ауторки Милице Црквењаков, Дине Барјактаревић и Елеоноре Новак није само несензационалистички, већ и антисензационалистички: поставља фокус на људе и аутентична искуства, отвара простор за експерте и не посеже за пречицама. У најлепшем значењу тог израза, могао би се описати као „стара школа“ документарне форме, па ових 47 минута можемо разумети као позив на разговор, на шољу чаја или кафе, на мало више разумевања.

**Аудио садржаји (радијске емисије, подкасти)**

У категоријиаудио садржајанаграда је додељена **Ђурђи Тимотијевић и Светлани Ђоловић,** ауторкама подкаста „У раљама осећања“, за епизоду [„Раскид – смрт једног љубавног односа“](https://radioaparat.rs/episodes/u-raljama-osecanja-raskid-smrt-jednog-ljubavnog-odnosa-04-02-25/) емитованој на Радио апарату.

Образложење жирија: Подкаст „У раљама осећања“ издваја се као јединствен медијски формат који са пажњом, знањем и топлином отвара теме које су често маргинализоване или погрешно представљене у јавном простору. Кроз промишљене разговоре, аутентичне гласове и висок ниво професионалне етике, ауторке стварају простор у којем се о емоцијама, рањивости и менталном здрављу говори искрено, без сензационализма, патетике или тривијализације. У мору садржаја који често посежу за брзим емоцијама и површним наративима, овај подкаст бира супротан приступ. Уместо да експлоатише емоције, он их објашњава, уместо да драматизује, он ослушкује и нормализује. „У раљама осећања“ показује како јавни дијалог о менталном здрављу може бити и стручан и топао, и едукативан и емпатичан. Управо зато, целокупан опус овог подкаста заслужује признање као пример професионалног, промишљеног и хуманог приступа темама које су нас окупиле.

**Награда младих**

Посебна награда за етичко извештавање о менталном здрављу младих додељује се раду **Колектива МАНА** [„Да будеш то што јеси: јеси (али да нас свет због тога не замрзи)“](https://www.youtube.com/watch?v=CqDoFGf28I8) ауторки Милице Црквењаков, Дине Барјактаревић и Елеоноре Новак.

Образложење жирија младих: Видео је изузетно детаљан, емотиван и пажљиво урађен. На снажан и дирљив начин приказује искуство аутовања из родитељске перспективе, суочавајући гледаоце са изазовима и емоцијама које тај процес носи – како за младе, тако и за њихове родитеље. Кроз реалистичан приказ тренутка аутовања, реакција и процеса прихватања, документарац пружа охрабрујућу поруку и подршку младима који се налазе у сличној ситуацији, али и родитељима који пролазе кроз слична искуства. Интервјуи са особама које су све то проживеле чине видео личним и интимним, остављајући снажан утисак на гледаоца. Сјајан приказ једног специфичног искуства, документарац нас подсећа колико хомофобија и квирoфобија утичу не само на квир особе, већ и на њихове породице и окружење.

**Честитамо награђеним ауторкама и ауторима и захваљујемо се свима који су се пријавили.**

Хвала вам што радите на унапређењу медијског праћења тема важних за добробит и ментално здравље заједнице и друштва.

Награде за етичко извештавање медија о менталном здрављу се пети пут додељују 2025. године, у склопу 10. Фестивала менталног здравља. Овогодишњи слоган Фестивала је „Развијамо вредности”. Програм Фестивала: <https://izjzv.org.rs/app/FMZ/>

Наградни конкурс подржала је Градска управа за здравство Града Новог Сада у оквиру пројекта „Сви заједно за боље ментално здравље у Новом Саду у 2023. години“ и Градска управа за спорт и омладину Града Новог Сада – Канцеларија за младе у оквиру пројекта „Културом, сарадњом и подршком до активног грађанства младих“.